Dybe
Dybe, sogn i Vestjylland (Lemvig Kommune), 221 medlemmer (2013). I sognet ligger den romanske Dybe Kirke og forsvarsanlægget Rammedige, antagelig fra jernalderen, med talrige bronze- og jernalderhøje som har ligget langs oldtidsvejen mellem Viborg og en udskibningshavn ved Trans vest for Dybe eller ved Dybe Ås udløb i Vesterhavet.
Sognet består af spredt gårdbebyggelse og et par mindre samlede bebyggelser, dels omkring kirken, hvor der også har været skole med børnebibliotek, rekonvalescenthjemmet Godthåb og andelselværk fra 1913, dels omkring den sydligere bebyggelse Dybe Mejeriby med det tidligere andelsmejeri fra 1888 og det tidligere forsamlingshus fra 1893.